سوزان ڕایس
سوزان ئیلیزابێت ڕایس (لەدایکبووی ١٧ی تشرینی دووەمی ١٩٦٤) سیاسەتوانێکی ئەمریکییە و لە نێوان ساڵی ٢٠٠٩ بۆ ٢٠١٣ باڵیۆزی ئەمریکا بووە لە نەتەوە یەکگرتووەکان و دواتر ڕاوێژکاری ئاسایشی نیشتمانی ئەمریکا بووە لە ساڵی ٢٠١٣ تا ساڵی ٢٠١٧ لە سەردەمی سەرۆکایەتی باراک ئۆباما. ساڵی ٢٠٢١ بوو بە بەڕێوەبەری ئەنجومەنی سیاسەتی ناوخۆ لە کابینەی حکومەتی جۆو بایدن.

پیشە 
سوزان لە خولی دووەمی سەرۆک بیڵ کڵینتندا خزمەتی کردووە لە ستافی ئەنجومەنی ئاسایشی نیشتیمانی و ماوەیەکیش ئەندامی وەزارەتی دەرەوە بووە بۆ کاروباری ئەفریقا. ڕایس لە ٢٢ی کانوونی دووەمی ٢٠٠٩ دا بە کۆدەنگی تەواو لە ئەنجومەنی پیران پەسەند کرا و تاوەکو ساڵی ٢٠١٣ لەو پۆستەدا بوو وەک یەکەم ئافرەتی جامایکی-ئەمریکی. ساڵی ٢٠١٣ سوزان شوێنی تۆم دۆنیلۆنی گرتەوە وەک ڕاوێژکاری ئاسایشی نیشتیمانی دوای ئەوەی دەستلەکارکێشانەوەی دۆنیلۆن لە ٥ی حوزەیرانی ٢٠١٣ دا ڕاگەیەندرا.

لە ٢٨ی ئازاری ٢٠١٨دا سوزان بوو بە ئەندامی دەستەی بەڕێوەبەریی نێتفلیکس.

کێبڕکێی ھەڵبژاردنی ٢٠١٨ی ئەنجومەنی پیران لە ویلایەتی مەین 
دوای ئەوەی سیناتۆری ئەمریکا سوزان کۆلینز لە ویلایەتی مەین دەنگیدا بە پەسەندکردنی برێت کاڤانۆ بۆ دادگای باڵا، سوزان ڕایس لە ساڵی ٢٠١٨دا ڕایگەیاند کە لە ساڵی ٢٠٢٠دا ڕکابەری سوزان کۆڵنز دەکات بۆ ئەنجومەنی پیران بەڵام لە نیسانی ٢٠١٩دا سوزان ڕایگەیاند کە نابێت بە کاندید لە ھەڵبژاردنەکەدا.

ھەڵبژاردنی سەرۆکایەتی ٢٠٢٠ 
لە تەمموزی ٢٠٢٠دا بەشێوەیەکی بەرفراوان ھەواڵی ئەوە بڵاودەکرایەوە کە سوزان ئەگەری ھەیە لەلایەن جۆو بایدنەوە کاندید بکرێت وەک جێگری سەرۆک لە ھەڵبژاردنە گشتییەکەی ساڵی ٢٠٢٠دا.

ئیدارەی جۆو بایدن 
لە ١٠ی کانونی یەکەمی ٢٠٢٠دا ڕاپۆرتی ئەوە بڵاوکرایەوە کە ڕایس لەلایەن جۆ بایدنی سەرۆکی ھەڵبژێردراوەوە دیاری کراوە بۆ ئەوەی وەک بەڕێوەبەری ئەنجومەنی سیاسەتی ناوخۆ لە کابینەی حکومەتی جۆو بایدن خزمەت بکات.</small>

ژیانی کەسی 
سوزان لە ١٧ی تشرینی دووەمی ١٩٦٤دا لە شاری واشنتۆن لەدایک بوو. لە زانکۆکانی ستانفۆرد و ئۆکسفۆرد خوێندوویەتی. سوزان ئەمریکییەکی بە ڕەگەز ئەفریقییە و داپیرە و باپیرەی جامایکین.

سەرچاوەکان 

زیندووان
 ویلایەتە یەکگرتووەکان
کابینەی باراک ئۆباما
نوێنەرانی ئەمریکا لە نەتەوە یەکگرتووکان
ڕاوێژکارانی ئاسایشی نیشتمانی ئەمریکا
لەدایکبووانی ١٩٦٤
ئەمریکییە سیاسەتوانەکانی سەدەی بیست و یەکەم
ژنە ئەمریکییە سیاسەتوانەکانی سەدەی ٢١ەم
ژنە ئەمریکییە نووسەرەکانی سەدەی ٢١ەکەم
ژنە ئەمریکییە سیاسەتوانە زانستخوازەکان